KOMISIJOS SPRENDIMAS
2007 m. liepos 6 d.
dėl papildomų dienų, kurias laivai gali būti TTJT VIIe kvadrate, suteikimo Jungtinei Karalystei
(pranešta dokumentu Nr. C(2007) 3212)
(Tekstas autentiškas tik anglų kalba)
(2007/487/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 21 d. Tarybos reglamentą (EB) Nr. 41/2007, nustatantį 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo IIC priedo 9 punktą,
atsižvelgdama į Jungtinės Karalystės pateiktą prašymą,
kadangi:
(1)
Reglamento (EB) Nr. 41/2007 IIC priedo 7 punkte nustatytas didžiausias dienų, kurias laivai, jei jų bendras ilgis yra 10 m arba didesnis ir jei jie turi plačiažiočius tralus, kurių tinklinio audeklo akies kraštinės ilgis yra 80 mm arba didesnis, arba pasyviuosius tinklus, įskaitant žiauninius tinklaičius, sieninius tinklus ir inkarinius žiauninius tinklaičius, kurių tinklinio audinio akies kraštinės ilgis yra mažesnis nei 220 mm, gali būti TTJT VIIe kvadrate 2007 m. vasario 1 d. - 2008 m. sausio 31 d., skaičius (192 dienos).
(2)
To priedo 9 punkte Komisijai suteikiama teisė atsižvelgiant į po 2004 m. sausio 1 d. visam laikui nutrauktą žvejybos veiklą skirti papildomų dienų, kurias laivai, turintys minėtus plačiažiočius tralus arba pasyviuosius tinklus, gali būti minėtame rajone.
(3)
Jungtinė Karalystė pateikė duomenų, iš kurių matyti, kad dėl po 2004 m. sausio 1 d. visam laikui žvejybos veiklą nutraukusių laivų žvejybos pastangos sumažėjo 5,24 %, palyginti su 2003 m., kurie pasirinkti kaip atskaitos laikotarpis skaičiuojant laivų, vykdančių veiklą šiame rajone ir turinčių plačiažiočius tralus, kurių tinklinio audinio akies kraštinės ilgis yra 80 mm arba didesnis, žvejybos pastangas.
(4)
Atsižvelgiant į pateiktus duomenis ir taikant 9.1 punkte nustatytą skaičiavimo būdą Jungtinei Karalystei turėtų būti skirta dešimt papildomų dienų, kurias laivai, turintys minėtus plačiažiočius tralus, gali būti kvadrate 2007 m. vasario 1 d. - 2008 m. sausio 31 d..
(5)
Aiškumo sumetimais šiame sprendime nurodomas bendras Jungtinei Karalystei suteikiamų papildomų dienų skaičius, t. y. atsižvelgiama į dvylika papildomų dienų, anksčiau suteiktų 2006 m. birželio 26 d. Komisijos sprendimu 2006/461/EB dėl papildomų žvejybos dienų TTJT VIIe kvadrate suteikimo Jungtinei Karalystei (2), nes šios papildomos dienos bus suteiktos ir 2007 m.
(6)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Didžiausias dienų, kurias žvejybos laivai, plaukiojantys su Jungtinės Karalystės vėliava ir turintys plačiažiočius tralus, kurių tinklinio audinio akies kraštinės ilgis yra 80 mm arba didesnis, gali būti TTJT VIIe kvadrate, skaičius, nurodytas Reglamento (EB) Nr. 41/2007 IIC priedo I lentelėje, pakeičiamas į 214 dienų per metus.
2 straipsnis
Šis sprendimas skirtas Didžiosios Britanijos ir Šiaurės Airijos Jungtinei Karalystei.
Priimta Briuselyje 2007 m. liepos 6 d.